En fejl i udligningssystemet har betydet, at nogle kommuner har fået udbetalt mange flere penge, end de har ret til, mens andre ikke har fået, hvad de burde. Fejlen består i at der ikke er taget højde for udlændinges uddannelsesniveau i den måde ydelserne er blevet udbetalt på. Så en veluddannet flygtning i en kommune, har udløst samme portion penge, som en ikke uddannet i en anden kommune. Fejlen bliver fra 2019 rettet, men de kommuner, der i perioden fra 2014-2018 ikke har fået, hvad de havde ret til, får ingen kompensation. Det er de ikke tilfredse med i Hjørring Kommune, der er en af de kommuner, der har fået for lidt. De sagsøger nu staten. - Vi sagsøger staten med baggrund i de her seneste meldinger, der er kommet frem. At det er en del af KL-aftalen at de kommuner, der igennem mange år har fået for meget, får kompensation. Vi er en række kommuner, der længe har talt om at sagsøge staten for det, vi har til gode, men nu er vi kommet dertil i Hjørring Kommune, at uanset hvor mange der vil være med, så vil vi have de penge nu, siger borgmester i Hjørring Kommune, Arne Boelt. Arne Boelt regner med, at tre eller fire nordjyske kommuner vil være med i søgsmålet, mens det på landsplan er omkring 15 kommuner. For præcist hvilket beløb, kommunerne vil sagsøge staten for, er ikke opgjort endnu, men Arne Boelt mener, at det for Hjørring Kommunes vedkommende er i omegnen af 75 millioner kroner. - Jeg er vred, og jeg kan mærke at min og de borgere, der bor heroppe, vores stolthed den bliver krænket, fordi vi bliver betragtet som sådan en slags andenrangs mennesker. Vi skal nøjes, og det har vi kunnet i lang tid, men nu er tiden komet til at lave et opgør. Det de skylder os, det vil vi have, siger Arne Boelt. Søgsmålet skal op i kommunernes økonomiudvalg, derefter kan det blive en realitet. Det sker sandsynligvis i løbet af efteråret.
Hjørring Kommune føler sig snydt. Kommunen sagsøger derfor staten for de penge, de mener, at de har til gode.